འདི་ཞེས་ཡོངས་བཙལ་ཀྱང་།།ཕྱོགས་རྣམས་ན་ཡང་དེ་ཡི་མིང་མི་རྙེད།།དེ་ལྟར་གང་ཤེས་བྱང་ཆུབ་སེམས་དཔའ་ཡིན།།རྒྱ་མཚོའི་དབུས་ནས་ཇི་སྟེ་མེ་འབར་ཡང་།།བྱང་ཆུབ་སེམས་དཔའ་འཇིག་ཚོགས་ལྟ་བ་མེད།།འདི་ལྟར་བྱང་ཆུབ་སེམས་བསྐྱེད་ཚུན་ཆད་ནི།།དེ་ལ་སྲོག་ཏུ་ལྟ་བར་འགྱུར་བ་མེད།།འདི་ལ་གང་ཡང་སྐྱེས་ཤིང་ཤི་མེད་དེ།།མིང་དང་ཤེད་སྐྱེས་སེམས་ཅན་བྱུང་བ་མེད།།ཆོས་རྣམས་རང་བཞིན་སྟོང་པ་སྒྱུ་མ་བཞིན།།མུ་སྟེགས་ཅན་གྱིས་རྣམ་པར་རིག་མི་ནུས།།ཁ་ཟས་དག་ལ་ཤིན་ཏུ་བརྐམ་པ་དང་།།ལྷུང་བཟེད་གོས་ལ་ཆགས་ཤིང་ཞེན་མེད་དང་།།འཕྱར་བ་རྣམས་དང་ཁེངས་པ་དག་གིས་ཀྱང་།།སངས་རྒྱས་བྱང་ཆུབ་འདི་ནི་ཤེས་མི་ནུས།།གཉིད་དང་རྨུགས་པས་ནོན་པས་ལེ་ལོ་ཅན།།ང་རྒྱལ་ཅན་དང་ཁྲེལ་མེད་འགྱིང་བ་དང་།།སུ་དག་སངས་རྒྱས་ལ་ནི་དད་མེད་པ།།དེ་དག་བྱང་ཆུབ་དམ་པ་ཤེས་མི་ནུས།།ཚུལ་ཉམས་པ་ཡི་སོ་སོའི་སྐྱེ་བོ་དང་།།གང་དག་ཆོས་ལ་དད་པ་མེད་པ་དང་།།ཚངས་པ་མཚུངས་སྤྱོད་དག་ལ་རི་མོ་མེད།།དེ་དག་བྱང་ཆུབ་འདི་ནི་རྟོགས་མི་ནུས།།ཚུལ་མ་ཉམས་ཤིང་ཁྲེལ་ཡོད་ངོ་ཚ་ཤེས།།ཆོས་དང་སངས་རྒྱས་དག་ལ་གང་དགའ་ཞིང་།།ཚངས་པ་མཚུངས་སྤྱོད་དག་ལ་རབ་ཏུ་གུས།།དེ་དག་བྱང་ཆུབ་དམ་པ་མཆོག་འཐོབ་འགྱུར།།གང་དག་སྤྱོད་ཡུལ་དྲན་པ་ཉེ་བར་གཞག།བདེ་ཞིང་དགའ་བའི་མལ་དུ་ཞུགས་པ་དང་།།ཟས་སུ་བསམ་གཏན་སྐོམ་དུ་ཏིང་ངེ་འཛིན།།དེ་དག་གིས་ཀྱང་བྱང་ཆུབ་མཆོག་རབ་འཐོབ།།བདག་མེད་པ་ཡི་འདུ་ཤེས་ཉིན་པར་གནས།།འཆག་སར་སྟོང་པ་དང་ནི་རྗེས་སུ་དྲན།།བྱང་ཆུབ་ཡན་ལག་མེ་ཏོག་ཡིད་འོང་བསུང་།།བརྩོན་པ་དེ་དག་བྱང་ཆུབ་དམ་པ་ཐོབ།།བྱང་ཆུབ་སེམས་དཔའ་མཁས་པའི་སྤྱོད་པ་དག།སྐྱེ་བོ་གཞན་རྣམས་དང་ནི་ཉན་ཐོས་དང་།།རང་སངས་རྒྱས་ཀྱི་ས་ཡང་མ་ཡིན་ན།།དེ་ལ་རྟོགས་པར་སུ་ཞིག་འདུན་མི་སྐྱེད།།གལ་ཏེ་བསྐལ་བྱེ་གང་གཱའི་བྱེ་མ་སྙེད།།དེ་སྲིད་དུ་ནི་ཚེ་ཡི་ཚད་གྱུར་ནས།།ངས་ནི་སངས་རྒྱས་ཀྱི་ཡང་ཡེ་ཤེས་ཀྱི།།སྤུ་གཅིག་བསྔགས་པ་བརྗོད་ཀྱང་མཐར་མི་ཕྱིན།།དེ་ཕྱིར་ཟིལ་གྱིས་མི་ནོན་རྒྱལ་བ་ཡིས།།བཤད་པའི་ཕན་ཡོན་འདི་དག་ཐོས་ནས་ནི།།